Spoločenstvo národov

Spoločenstvo národov (-slov. normovaný tvar; iné názvy Commonwealth, Britské spoločenstvo národov, Spoločenstvo, po angl. Commonwealth of Nations, skrátene Commonwealth) je voľné združenie Spojeného kráľovstva a jeho bývalých domínií a kolónií.

V roku 2022 žilo v 56 štátoch Spoločenstva národov približne 2,5 miliardy ľudí.

Názvy 
Do roku 1931 existovalo Britské impérium. Pojem Britské spoločenstvo národov vznikol už v roku 1926 kedy bol na Britskej konferencii definovaný ako skupina „autonómnych spoločenstiev v rámci Britského impéria, ktoré sú si postavením rovnocenné, v žiadnom prípade nie sú si podriadené ani v domácich ani v zahraničných záležitostiach, hoci ich spája spoločná oddanosť Korune a hoci sú slobodne združené ako členovia Britského spoločenstva národov“. Roku 1931 nasledovalo oficiálne premenovanie Britského impéria vo Westminsterskom štatúte na Britské spoločenstvo národov. Názov bol skrátený na Spoločenstvo národov prvýkrát v Londýnskej deklarácii 27. apríla 1949 (podľa iných zdrojov už roku 1946).

Dnes sa označenie Spoločenstvo niekedy používa spätne na celú dobu existencie tohoto spoločenstva, ktorého formálnou hlavou je britský panovník, v súčasnosti teda Karol III.

Orgány 
Na čele Spoločenstva je britský kráľ. Sekretariát Spoločenstva bol vytvorený v roku 1965 v Londýne a je ústrednou koordinačnou inštitúciou a poradným orgánom Valného zhromaždenia OSN.

Dejiny 
Koncom 19. storočia počas vlády britskej kráľovnej Viktórie sa dostalo Britské impérium do fázy svojho najväčšieho územného rozmachu. Okrem materskej krajiny (Spojeného kráľovstva) zaberalo impérium obrovské zámorské územie, ako napríklad:
 Austrália (od 1901 domínium)
 Mjanmarsko
 Britské Bečuánsko (od 1910 súčasťou domínia Juhoafrická únia, dnes Botswana)
 Britská India (dnešná India, Pakistan, Bangladéš, Nepál atď.)
 Britská Východná Afrika (dnešná Keňa a Uganda)
 Britská Západná Afrika (dnešná Gambia, Ghana, Nigéria a Sierra Leone)
 Cejlón (dnešná Srí Lanka)
 Kanada (od 1867 domínium)
 Kapsko (od 1910 súčasťou domínia Juhoafrická únia, dnes Južná Afrika)
 Cyprus
 Malajzia
 Natal (od 1910 súčasťou domínia Juhoafrická únia, dnes Južná Afrika)
 Newfoundland (od 1917 domínium, dnes súčasťou Kanady)
 Nový Zéland (od 1907 domínium)
 Rodézia (dnešná Zambia a Zimbabwe)
 a ďalšie menšie územné celky

Po skončení prvej svetovej vojny sa dostali do správy Britského impéria mandátne územia, ktoré boli pred vojnou nemeckými kolóniami alebo tureckými územiami. Zanedlho potom sa začal rozklad integrity spoločenstva vďaka vzniku štatútu domínií v prípade niektorých vtedajších kolóniách.

V roku 1931, kedy Spoločenstvo oficiálne vzniklo, boli zakladajúcimi členmi Spoločenstva: Austrália, Kanada, Spojené kráľovstvo, Slobodný írsky štát, Newfoundland, Nový Zéland a Južná Afrika.

Po druhej svetovej vojne začal celosvetový proces dekolonizácie a s tým súvisiaci rozpad spoločenstva. Do 60. rokov získala samostatnosť väčšina bývalých britských kolónií, samostatné krajiny ale väčšinou zostali členmi Spoločenstva aj naďalej.

Vzťah k britskému kráľovi 
Okrem Spojeného kráľovstva je v 15 štátoch britský panovník rešpektovaný ako hlava štátu (ako hlava Spoločenstva je však uznávaný všetkými členmi). V niektorých krajinách je britský panovník uznávaný ako taký, teda britský kráľ resp. kráľovná, v niekoľko málo prípadoch však nesie navyše titul kráľa tej-ktorej krajiny ako napr. v Austrálii alebo v Kanade (napr. Her Majesty Queen Elisabeth II, Queen of Australia).

Týchto 15 krajín, ktoré uznávajú britského panovníka ako hlavu štátu, sa zvyknú označovať ako Commonwealth Realm („Kráľovstvo Spoločenstva“) a popri Spojenom kráľovstve to sú: Antigua a Barbuda, Austrália, Bahamy, Belize, Grenada, Jamajka, Kanada, Nový Zéland, Papua-Nová Guinea, Svätá Lucia, Svätý Krištof a Nevis, Svätý Vincent a Grenadíny, Šalamúnove ostrovy a Tuvalu. Barbados sa 30. septembra 2021 stal republikou, takže do roka 2021 bolo v Commonwealth Realm 16 krajín.

Členské krajiny 
V súčasnosti (2022) je členom Spoločenstva 56 samostatných štátov a ďalej závislé územia a teritóriá pod správou Spojeného kráľovstva, Austrálie a Nového Zélandu. Najnovšími členmi sa v roku 2022 stali Gabon a Togo. Rwanda a Mozambik sú členovia, ktorí nikdy neboli v Britskej kolónii.

Súčasné členské krajiny Spoločenstva sú uvedené v nasledujúcej tabuľke (zoradené podľa kontinentov a podľa roku, kedy krajiny po získaní svojej samostatnosti pristúpili k spoločenstvu). V tabuľke sú uvedené dnešné názvy štátov (prípadné historické názvy pozri vyššie alebo v článkoch k jednotlivým krajinám).

Poznámky k členstvu v spoločenstve 
 Okrem tu uvedených krajín patria do územia Spoločenstva samozrejme aj závislé územia Spojeného kráľovstva, závislé územia Austrálie a Nového Zélandu (teritóriá) a zvláštny status (asociovaného resp. pridruženého členstva) majú aj Cookove ostrovy a ostrov Niue (zväz s Novým Zélandom)
 Niektoré krajiny vystúpením svoje členstvo prechodne prerušili: Pakistan (19721989), Fidži (19871997) a Juhoafrická republika (19611994)
 Členstvo bolo suspendované pri Fidži (20002001), Pakistane (19992004), Nigérii (19951999) a Zimbabwe (od roku 2002 do vystúpenia v roku 2003)
 Spoločenstvo opustili nasledujúce krajiny: Írsko (1949), Zimbabwe (2003) a tiež Newfoundland (pričlenením ku Kanade v roku 1949)
 Niektoré britské kolónie sa po vyhlásení samostatnosti nestali členmi Spoločenstva (medzi tie patrí skupina štátov tvoriacich dnes USA alebo napr. Barma)
 Niektoré územia skôr závislé na Spojenom kráľovstve, ako napr. Egypt, Izrael, Irak a Jordánsko, neboli nikdy súčasťou Spoločenstva, ale iba britským protektorátom alebo mandátnym územím

Referencie

Pozri aj 
 Dejiny Spojeného kráľovstva

Iné projekty

Externé odkazy 
 Sekretariát Commonwealthu – oficiálna stránka 
 Royal Commonwealth Society – oficiálna stránka 
 Commonwealth na webe britskej kráľovskej rodiny

 
Medzinárodné organizácie
Politika v Spojenom kráľovstve
Spojené kráľovstvo
Organizácie založené v 1926
Organizácie založené v 1949